钦定古今图书集成/明伦汇编/官常典/第769卷 > 余祐
## 钦定古今图书集成/明伦汇编/官常典/第769卷 > 余祐

按《明外史》本传：“祐字子积，鄱阳人。往从馀干胡居仁
游，居仁知其远，器以女女焉。登弘治十二年进士，除
南京刑部主事，进员外郎。正德初，坐勘隆平侯弟袭
爵事不当刘瑾意，夺职为民。瑾败，用荐授福州知府。
镇守中官市物不予直，民诉于祐。祐将闻于朝，中官
为稍戢，而心憾之，阴构于厂卫，欲去祐。而祐治行高”，
卒亦不能害。以副使分巡徐州。南京尚膳监奉御王
敬，进鲜过徐，妄要索，与知州樊准、指挥王良相诟。良
发其舟中违禁物。敬惧，诣祐，不听。敬遂诬奏准等殴
己，并祐被逮。州人争诣阙乞还祐。都给事中陈霑等
亦疏救，不听，谪南宁府同知。嘉靖初，三迁山东按察
使。平反冤狱，按斥奸贪数十人。屡与抚按争可否，词
气严厉，抚按不能堪。考察，劾其偏执，遂调广西。历湖
广、云南左、右布政使。七年以太仆卿召，未行，擢吏部
右侍郎，而祐已先卒。祐学务有用，不事空言，常语学
者曰：“程、朱教人，拳拳以诚敬为主。学者何事多言，惟
去念虑之不诚不敬者，使此心光明笃实，而邪僻不
生，不患不至圣贤矣。”其持论平实，为得《居仁》之传焉。